b"\n_START_ARTICLE_\nNic\xc3\xa8for I \xc3\x80ngel\n_START_SECTION_\nAl servei del seu pare\n_START_PARAGRAPH_\nNic\xc3\xa8for va ser el primer fill nascut del matrimoni entre el seu pare de Miquel II, d\xc3\xa8spota de l'Epir, i la seva esposa Teodora Petralifaina (santa Teodora d'Arta). El 1249 Nic\xc3\xa8for fou prom\xc3\xa8s en matrimoni a Maria, la n\xc3\xa9ta de l'emperador de Nicea Joan III Vatatzes el qual li va recon\xc3\xa8ixer la dignitat de d\xc3\xa8spota. Les noces es van celebrar a Pegae el 1256, per\xc3\xb2 Maria va morir el 1258._NEWLINE_Durant els anys seg\xc3\xbcents Nic\xc3\xa8for es va dedicar a donar suport al seu pare en el seu pla per contrarestar la creixent influ\xc3\xa8ncia de l'emperador Miquel VIII Pale\xc3\xb2leg en territori grec. Despr\xc3\xa9s d'haver planificat un enfrontament conjunt amb altres estats, Nic\xc3\xa8for i el seu pare es van retirar en la batalla de Pelag\xc3\xb2nia, que van veure perduda abans de comen\xc3\xa7ar per la manca de coordinaci\xc3\xb3 i malfian\xc3\xa7a entre els aliats. Quan l'ex\xc3\xa8rcit niceu va assolar la major part de l'Epir el 1259, Nic\xc3\xa8for va marxar a la pen\xc3\xadnsula It\xc3\xa0lica, on va rebre refor\xc3\xa7os del seu cunyat el rei Manfred I de Sic\xc3\xadlia. Amb aquest suport Nic\xc3\xa8for va ajudar el seu pare a recuperar els territoris de l'Epir. Mentrestant Miquel Pale\xc3\xb2leg capturava Constantinoble i canviava el t\xc3\xadtol d'emperador del Nicea pel d'emperador rom\xc3\xa0 d'Orient. El 1264 Nic\xc3\xa8for i el seu pare van reprendre la lluita per\xc3\xb2 van patir una greu derrota i es van veure obligats a acordar la pau. Miquel de l'Epir reconeixia la sobirania bizantina, passant a ser l'Epir un estat vassall i, com a part del tractat de pau, Nic\xc3\xa8for es casaria amb Anna Cantacuz\xc3\xa8, neboda de Miquel Pale\xc3\xb2leg.\n_START_SECTION_\nGovern a la mort del pare\n_START_PARAGRAPH_\nEl 1267 o 1268 va morir Miquel II i el govern dels seus dominis va quedar repartit entre els seus fills: Nic\xc3\xa8for (l'Epir pr\xc3\xb2piament dit) i Joan (Tess\xc3\xa0lia). Nic\xc3\xa8for es va trobar amb l'amena\xc3\xa7a de Carles I d'Anjou que havia eliminat Manfred i despr\xc3\xa9s havia capturat Dirr\xc3\xa0quium (1272). Quan els bizantins van atacar territori de l'Epir en la campanya que el 1274 van encetar per contrarestar l'avan\xc3\xa7 de Carles, Nic\xc3\xa8for va obrir negociacions amb aquest que van concloure en una alian\xc3\xa7a el 1276. La coalici\xc3\xb3 formada per Carles d'Anjou, Nic\xc3\xa8for i Joan de Tess\xc3\xa0lia  va aconseguir guanyar algunes ciutats, entre les quals Butrint el 1278._NEWLINE_Es va donar el cas, aparentment contradictori, que mentre Nic\xc3\xa8for estava aliat amb un monarca cat\xc3\xb2lic, al mateix temps donava suport a la facci\xc3\xb3 bizantina contr\xc3\xa0ria a la uni\xc3\xb3 entre l'Esgl\xc3\xa9sia Ortodoxa i l'Esgl\xc3\xa9sia Cat\xc3\xb2lica que proposava l'emperador. El 1279 Nic\xc3\xa8for es va recon\xc3\xa8ixer vassall de Carles i va lliurar Butrint al seu nou senyor. Carles va ser derrotat poc despr\xc3\xa9s i aix\xc3\xb2 va fer que Nic\xc3\xa8for perd\xc3\xa9s els seus dominis a Alb\xc3\xa0nia, els quals van passar a l'Imperi Bizant\xc3\xad. La coalici\xc3\xb3 va rebre un cop encara m\xc3\xa9s gran arrel dels esdeveniments relacionats amb les vespres sicilianes del 1282 que, en part van estar fomentats per les maniobres diplom\xc3\xa0tiques de Miquel Pale\xc3\xb2leg per afeblir el suport occidental de Carles d'Anjou, despr\xc3\xa9s de les quals aquest rei va perdre el N\xc3\xa0pols i Sic\xc3\xadlia. _NEWLINE_Restaurada l'Esgl\xc3\xa9sia Ortodoxa per l'emperador Andr\xc3\xb2nic II Pale\xc3\xb2leg l'any 1282, Nic\xc3\xa8for va renovar l'alian\xc3\xa7a amb l'Imperi Bizant\xc3\xad mitjan\xc3\xa7ant la seva esposa Anna, la qual va viatjar a Constantinoble amb poders per signar el tractat. De fet Nic\xc3\xa8for va esdevenir una eina a disposici\xc3\xb3 de la seva esposa, que ella va utilitzar per servir als interessos de la cort bizantina. El 1284 Anna i Andr\xc3\xb2nic van atreure al seu favor a Miquel, el fill de Joan I de Tess\xc3\xa0lia, amb la promesa d'una alian\xc3\xa7a din\xc3\xa0stica, per\xc3\xb2 nom\xc3\xa9s va ser un ardit per portar-lo a Constantinoble i retenir-lo com a ostatge. Aix\xc3\xb2 va portar a una guerra, ja que el seu germanastre, en repres\xc3\xa0lia va atacar Arta i la rodalia el 1285. Despr\xc3\xa9s Anna es va ficar en un ambici\xc3\xb3s projecte per unir les dinasties de l'Epir i la de l'Imperi Rom\xc3\xa0 d'Orient amb el matrimoni de la seva filla Tamara amb  Miquel IX Pale\xc3\xb2leg. Tot i que aquest projecte no va prosperar, l'emperador va concedir el 1290 la dignitat de d\xc3\xa8spota a Tom\xc3\xa0s, fill d'Anna i Nic\xc3\xa8for._NEWLINE_L'aristocr\xc3\xa0cia de l'Epir, contr\xc3\xa0ria als bizantins, va persuadir Nic\xc3\xa8for d'encetar negociacions el 1291 amb el rei Carles II de N\xc3\xa0pols, fet que va provocar una invasi\xc3\xb3 bizantina. Aix\xc3\xb2 va refermar l'alian\xc3\xa7a amb N\xc3\xa0pols, que va enviar el comte Ricard I Orsini, senyor de Cefal\xc3\xb2nia i vassall de Carles II, amb la missi\xc3\xb3 d'aturar l'avan\xc3\xa7 de l'ex\xc3\xa8rcit bizant\xc3\xad. Nic\xc3\xa8for va casar llavors la seva filla Maria amb l'hereu de Cefal\xc3\xb2nia i la seva altra filla, Tamara, amb el pr\xc3\xadncep Felip I de T\xc3\xa0rent, fill de Carles II. Tamara va rebre els drets hereditaris de l'Epir en lloc de la successi\xc3\xb3 normal que hauria recaigut en el seu germ\xc3\xa0, i Carles II va prometre que a ella no l'obligarien a abandonar la seva fe ortodoxa. Les noces es van celebrar el 1294 i van implicar la transfer\xc3\xa8ncia de diverses fortaleses costaneres a Felip, com a part del dot de Tamara. Felip va rebre simult\xc3\xa0niament els drets del seu pare en territori grec._NEWLINE_Va sorgir una inevitable tensi\xc3\xb3 entre els terratinents locals i els nous senyors Anjou, cosa que va aprofitar el nebot de Nic\xc3\xa8for, el governant de Tess\xc3\xa0lia, per intervenir i capturar algunes fortaleses del domini de Felip. Al final la majoria van tornar a ser de Felip i el 1296 es va restaurar la pau. Nic\xc3\xa8for va morir poc despr\xc3\xa9s, entre el setembre del 1296 i el juliol del 1298. La seva v\xc3\xaddua va fer de regent del seu fill menor d'edat Tom\xc3\xa0s."